b'\n_START_ARTICLE_\nJoel Kiviranta\n_START_SECTION_\nSeuraura\n_START_PARAGRAPH_\nKiviranta on keravalaisen Shakersin kasvatti, mutta h\xc3\xa4n siirtyi varhain juniorina Jokereihin. Kaudella 2011\xe2\x80\x932012 Kiviranta oli seuran C-nuorten paras maalintekij\xc3\xa4 C-nuorten SM-karsinnoissa kymmenell\xc3\xa4 osumallaan. H\xc3\xa4n voitti B-nuorten Suomenmestaruuden vuosina 2012, 2013 ja 2014. KHL-joukkue Avangard Omsk varasi Kivirannan 162. pelaajana vuonna 2013._NEWLINE_Kaudella 2013\xe2\x80\x932014 Kiviranta oli Jokereiden A-nuorten toiseksi paras maalintekij\xc3\xa4 Teemu Turusen kanssa sek\xc3\xa4 joukkueen kolmanneksi paras pistemies. Kiviranta pelasi kauden aikana my\xc3\xb6s ensimm\xc3\xa4isen SM-liigaottelunsa 12. marraskuuta 2013 Espoo Bluesia vastaan. Paikka Jokereiden liigakokoonpanoon aukesi loukkaantumisten ja Jarkko Ruudun pelikiellon my\xc3\xb6t\xc3\xa4. H\xc3\xa4n ker\xc3\xa4si debyytiss\xc3\xa4\xc3\xa4n my\xc3\xb6s yhden kahden minuutin j\xc3\xa4\xc3\xa4hyn kampituksesta. Ottelu j\xc3\xa4i Kivirannalle kauden ainoaksi SM-liigassa._NEWLINE_Kaudeksi 2014\xe2\x80\x932015 Kiviranta siirtyi kaksivuotisella sopimuksella SM-liigan nousijajoukkue Vaasan Sportiin. H\xc3\xa4n teki siell\xc3\xa4 liigauransa avausmaalin uransa kahdeksannessa SM-liigaottelussaan 4. lokakuuta 2014 vieraissa Saimaan Palloa vastaan. Kaikkiaan Kivirannan tulokaskausi toi 47 runkosarjaottelussa tehot 8+5=13. Helmikuussa 2015 h\xc3\xa4nen sopimustaan Sportin kanssa jatkettiin kahdella vuodella kev\xc3\xa4\xc3\xa4seen 2018 saakka. Kaudella 2016\xe2\x80\x932017 Kiviranta oli joukkueen kolmanneksi paras pistemies tehoilla 11+10=21._NEWLINE_Kaudella 2017\xe2\x80\x932018 Kiviranta teki l\xc3\xa4pimurtonsa SM-liigassa. H\xc3\xa4n voitti Sportin sis\xc3\xa4isen pistep\xc3\xb6rssin tehoilla 19+18=37. 21. marraskuuta 2017 Pelicansia vastaan Kiviranta teki liigauransa ensimm\xc3\xa4isen kyp\xc3\xa4r\xc3\xa4tempun. H\xc3\xa4nen toinen maalinsa j\xc3\xa4i Sportin 7\xe2\x80\x935-voittoon p\xc3\xa4\xc3\xa4ttyneen ottelun ratkaisumaaliksi. Kivirannan ensimm\xc3\xa4inen hyv\xc3\xa4ksyttiin videotarkistuksen j\xc3\xa4lkeen ja kolmas osuma syntyi tyhj\xc3\xa4\xc3\xa4n maaliin. Tammikuussa 2018 h\xc3\xa4n nousi Sportin kapteenistoon, kun seura vuokrasi kapteeninsa Markus Kankaanper\xc3\xa4n loppukaudeksi Helsingin IFK:hon. Samassa kuussa Kiviranta teki Sportin kanssa kaksivuotisen jatkosopimuksen. Kaudella 2018\xe2\x80\x932019 h\xc3\xa4n oli joukkueen kolmanneksi paras maalintekij\xc3\xa4 16 osumallaan._NEWLINE_Toukokuussa 2019 NHL-varaamaton Kiviranta teki kaksivuotisen tulokassopimuksen Dallas Starsin kanssa. Seura l\xc3\xa4hetti h\xc3\xa4net syksyn harjoitusleirin p\xc3\xa4\xc3\xa4tteeksi AHL-joukkue Texas Starsin vahvuuteen.'